പ്രത്യേക സേവനങ്ങളും ഫീച്ചറുകളും
'സാഗർ പരിക്രമ' യാത്രയുടെ ഏഴാം ഘട്ടത്തിന്റെ ഭാഗമായി കേന്ദ്ര മന്ത്രിമാരായ ശ്രീ പർഷോത്തം രൂപാല, സഹമന്ത്രി ഡോ. എൽ മുരുകൻ എന്നിവർ ഇന്ന് മാഹിയിലും കോഴിക്കോട് ജില്ലയിലും സന്ദർശനം നടത്തി
തീരദേശ പ്രദേശത്തെ ജനങ്ങളെ നേരിട്ടു കാണുവാനും അവരുടെ ആവശ്യങ്ങൾ നേരിട്ട് അറിയുവാനും ഈ യാത്ര കൊണ്ട് സാധിച്ചതായി ശ്രീ പർഷോത്തം രൂപാല
തീരദേശത്തെ വികസനത്തിനായി സംസ്ഥാന സര്ക്കാരുമായി ചേര്ന്ന് പ്രവർത്തിക്കും എന്ന് കേന്ദ്ര മന്ത്രി
കോഴിക്കോട്: ജൂൺ 9, 2023
കേന്ദ്ര സംരംഭമായ 'സാഗർ പരിക്രമ' യാത്രയുടെ ഏഴാം ഘട്ടത്തിന്റെ ഭാഗമായി കേന്ദ്ര ഫിഷറീസ്, മൃഗസംരക്ഷണ, ക്ഷീരവികസന വകുപ്പ് മന്ത്രി ശ്രീ പർഷോത്തം രൂപാല, സഹമന്ത്രി ഡോ എൽ. മുരുകൻ എന്നിവർ ഇന്ന് മാഹിയിലും കോഴിക്കോട് ജില്ലയിലും സന്ദർശനം നടത്തുകയും വിവിധ പരിപാടികളിൽ പങ്കെടുക്കുകയും ചെയ്തു.
ഇന്ന് രാവിലെ മാഹിയിൽ എത്തിയ കേന്ദ്ര മന്ത്രിമാർ, മാഹി സിവിൽ സ്റ്റേഷനിൽ നടന്ന സമ്പർക്ക പരിപാടിയിൽ മത്സ്യത്തൊഴിലാളികളുമായി സംവദിച്ചു. 2019 ൽ കേന്ദ്ര ഫിഷറീസ് വകുപ്പ് നടപ്പിലാക്കിയ കിസാൻ ക്രെഡിറ്റ് കാർഡ് പദ്ധതി, ആസാദി കാ അമൃത് മഹോത്സവ് ആഘോഷങ്ങളുടെ ഭാഗമായി പ്രധാനമന്ത്രി ശ്രീ നരേന്ദ്ര മോദി മത്സ്യതൊഴിലാളികൾക്ക് നൽകിയ സമ്മാനമാണെന്ന് ചടങ്ങിൽ കേന്ദ്ര മന്ത്രി ശ്രീ പർഷോത്തം രൂപാല പറഞ്ഞു. മത്സ്യബന്ധന മേഖലയിൽ പ്രവർത്തിക്കുന്ന 63 പേർക്ക് പുതിയ പെൻഷൻ പദ്ധതി പ്രകാരമുള്ള പെൻഷനും ചടങ്ങിൽ കേന്ദ്ര മന്ത്രിമാർ വിതരണം ചെയ്തു. ശേഷം മാഹി തുറമുഖത് എത്തിയ മന്ത്രിമാർ പുലിമുട്ട് സന്ദർശിക്കുകയും പ്രദേശത്തെ മത്സ്യത്തൊഴിലാളികളുമായി സംവദിക്കുകയും ചെയ്തു.
തുടർന്ന് കോഴിക്കോട് എത്തിയ കേന്ദ്ര മന്ത്രിമാർ, ബേപ്പൂർ മത്സ്യബന്ധന തുറമുഖം സന്ദർശിക്കുകയും മത്സ്യത്തൊഴിലാളികളുമായി ആശയവിനിമയം നടത്തുകയും നിവേദനങ്ങൾ സ്വീകരിക്കുകയും ചെയ്തു. സംസ്ഥാന ഫിഷറീസ്, സാംസ്കാരിക വകുപ്പ് മന്ത്രി ശ്രീ സജി ചെറിയാന്റെ നേതൃത്വത്തിൽ ശ്രീ പർഷോത്തം രൂപാലക്ക് സ്വീകരണം നൽകി. യാത്രയുടെ ഭാഗമായി ശ്രീ രൂപാല ബേപ്പൂരിലെ തീരാ സംരക്ഷണ സേന സ്റ്റേഷൻ സന്ദർശിച്ചു. പിന്നീട് കോഴിക്കോട് ബീച്ചിലെ 'സമുദ്ര ഓഡിറ്റോറിയത്തിൽ' നടന്ന ഗുണഭോക്തൃ സംഗമം പരിപാടിയിൽ നൂറുകണക്കിന് മത്സ്യത്തൊഴിലാളികളുമായി ആശയവിനിമയം നടത്തുകയും അവർക്കുള്ള വിവിധ സഹായങ്ങൾ, സർട്ടിഫിക്കറ്റുകൾ എന്നിവ വിതരണം ചെയ്യുകയും ചെയ്തു. തീരദേശ പ്രദേശത്തെ ജനങ്ങളെ നേരിട്ടു കാണുവാനും അവരുടെ ആവശ്യങ്ങൾ നേരിട്ട് അറിയുവാനും ഈ യാത്ര കൊണ്ട് സാധിച്ചതായി കേന്ദ്ര മന്ത്രി ശ്രീ രൂപാല പറഞ്ഞു. തീരദേശത്തെ വികസനത്തിനായി സംസ്ഥാന സര്ക്കാരുമായി ചേര്ന്ന് പ്രവർത്തിക്കുമെന്ന് മന്ത്രി കൂട്ടിച്ചേർത്തു.
"സാഗർ പരിക്രമ" യുടെ ഭാഗമായി ജൂൺ 08 ന് സംഘം കാസർഗോഡ് മത്സ്യത്തൊഴിലാളികളുമായുള്ള ആശയവിനിമയം ഉൾപ്പടെ വിവിധ പരിപാടികളിൽ പങ്കെടുത്തു. നാളെ കേന്ദ്രമന്ത്രിമാർ തൃശ്ശൂരും കൊച്ചിയിലും വിവിധ പരിപാടികളിൽ പങ്കെടുക്കും.
മത്സ്യത്തൊഴിലാളികളെയും മത്സ്യകർഷകരെയും വിവിധ ഗവൺമെൻറ് പദ്ധതികളുടെ ഗുണഭോക്താക്കളെയും കാണാനും സംവദിക്കാനും അവരുടെ പ്രശ്നങ്ങളെ അറിയാനും രാജ്യത്തെ മത്സ്യബന്ധന മേഖലയുടെ വളർച്ചയെ ത്വരിതപ്പെടുത്താനുമുള്ള അവരുടെ നിർദ്ദേശങ്ങൾ മനസ്സിലാക്കാനും സാഗർ പരിക്രമ പരിപാടി ലക്ഷ്യമിടുന്നു. 2022 മാർച്ച് 5ന് ഗുജറാത്തിലെ മാണ്ഡവിയിൽ നിന്ന് സാഗർ പരിക്രമയുടെ ആദ്യഘട്ട യാത്ര ആരംഭിച്ചു. ഇതുവരെ സാഗർ പരിക്രമ ആറ് ഘട്ടങ്ങളിലായി ഗുജറാത്ത്, ദാമൻ & ദിയു, മഹാരാഷ്ട്ര, കർണാടക, ആൻഡമാൻ & നിക്കോബാർ എന്നീ തീരപ്രദേശങ്ങളിലെ സന്ദർശനം പൂർത്തിയാക്കി.
കേരളത്തിൽ നിന്നുള്ള മുതിർന്ന ഉദ്യോഗസ്ഥർ, കേന്ദ്ര ഫിഷറീസ് വകുപ്പ്, നാഷണൽ ഫിഷറീസ് ഡെവലപ്മെന്റ് ബോർഡ്, ഇന്ത്യൻ കോസ്റ്റ് ഗാർഡ്, ഫിഷറീസ് സർവ്വേ ഓഫ് ഇന്ത്യ എന്നിവിടങ്ങളിലെ ഉന്നത ഉദ്യോഗസ്ഥർ, മത്സ്യത്തൊഴിലാളി പ്രതിനിധികൾ എന്നിവരും 2023 ജൂൺ 7 മുതൽ 12 വരെ കേരളത്തിൽ നടക്കുന്ന സാഗർ പരിക്രമ പരിപാടിയിൽ പങ്കെടുക്കുന്നുണ്ട്.